CELEX: 32019R1705
Language: lt
Date: 2019-10-10 00:00:00
Title: Komisijos deleguotasis reglamentas (ES) 2019/1705 2019 m. spalio 10 d. kuriuo dėl terminų, iki kurių Jungtinė Karalystė, išstojusi iš Sąjungos, turėtų įvykdyti atitikties Sąjungos finansavimo reikalavimams sąlygas, iš dalies keičiamas Tarybos reglamentas (ES, Euratomas) 2019/1197

11.10.2019   
               
               
                  LT
               
               
                  Europos Sąjungos oficialusis leidinys
               
               
                  L 260/40
               
            
         KOMISIJOS DELEGUOTASIS REGLAMENTAS (ES) 2019/1705
         2019 m. spalio 10 d.
         kuriuo dėl terminų, iki kurių Jungtinė Karalystė, išstojusi iš Sąjungos, turėtų įvykdyti atitikties Sąjungos finansavimo reikalavimams sąlygas, iš dalies keičiamas Tarybos reglamentas (ES, Euratomas) 2019/1197
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. liepos 9 d. Tarybos reglamentą (ES, Euratomas) 2019/1197 dėl Sąjungos 2019 m. bendrojo biudžeto vykdymo ir finansavimo priemonių, susijusių su Jungtinės Karalystės išstojimu iš Sąjungos (1), ypač į jo 2 straipsnio 3 dalį, 3 straipsnio 3 dalį ir 8 straipsnį,
         kadangi:
         
                     (1)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos būti taikomos nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to, kai gautas pranešimas;
                  
               
                     (2)
                  
                  
                     Reglamente (ES, Euratomas) 2019/1197 nustatytos sąlygos, kuriomis Jungtinė Karalystė ir joje įsisteigę asmenys bei subjektai toliau galėtų būti laikomi atitinkančiais reikalavimus gauti Sąjungos finansavimą 2019 m. patirtoms ir tinkamoms finansuoti išlaidoms nuo dienos, kurią Jungtinei Karalystei ir jos teritorijoje nustoja būti taikomos Sutartys, ir nustatyti terminai, iki kurių Jungtinė Karalystė turėtų įvykdyti sąlygas dėl tolesnės atitikties Sąjungos reikalavimams, įskaitant mokėjimo grafiką po 2019 m. rugpjūčio mėn.;
                  
               
                     (3)
                  
                  
                     terminai ir mokėjimo grafikas buvo nustatyti atsižvelgiant į galimybę, kad Jungtinė Karalystė išstos iš Sąjungos be susitarimo 2019 m. balandžio 13 d.;
                  
               
                     (4)
                  
                  
                     2019 m. balandžio 11 d. Europos Vadovų Taryba priėmė Sprendimą (ES) 2019/584 (2), kuriuo, susitarus su Jungtine Karalyste, terminas pagal ES sutarties 50 straipsnio 3 dalį dar kartą pratęsiamas iki 2019 m. spalio 31 d.;
                  
               
                     (5)
                  
                  
                     todėl tikslinga pratęsti terminus, iki kurių Jungtinė Karalystė turėtų įvykdyti Reglamente (ES, Euratomas) 2019/1197 nustatytas sąlygas, ir iš dalies pakeisti mokėjimo grafiką, kad būtų atsižvelgta į ES sutarties 50 straipsnio 3 dalyje nustatyto termino pratęsimą iki 2019 m. spalio 31 d.;
                  
               
                     (6)
                  
                  
                     todėl reikėtų atitinkamai iš dalies pakeisti Reglamentą (ES, Euratomas) 2019/1197;
                  
               
                     (7)
                  
                  
                     taip pat pažymima, kad Reglamento (ES, Euratomas) 2019/1197 3 straipsnio 1 dalies a punkte nurodyta sąlyga nebėra aktuali;
                  
               
                     (8)
                  
                  
                     siekiant išvengti rizikos, kad kils didelių Sąjungos biudžeto vykdymo ir finansavimo 2019 metais trikdžių, visų pirma Sąjungos išlaidų programų ir kitų veiksmų naudos gavėjams, Jungtinės Karalystės išstojimo iš Sąjungos dieną, šis reglamentas turėtų būti priimtas taikant Reglamento (ES, Euratomas) 2019/1197 8 straipsnyje aprašytą skubos procedūrą, kaip nustatyta to reglamento 2 straipsnio 3 dalyje ir 3 straipsnio 3 dalyje, ir turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje. Jis turėtų būti taikomas nuo dienos, einančios po dienos, kurią Sutartys nustoja būti taikomos Jungtinei Karalystei ir jos teritorijoje, nebent iki tos dienos būtų įsigaliojęs su Jungtine Karalyste sudarytas susitarimas dėl išstojimo,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES, Euratomas) 2019/1197 iš dalies keičiamas taip:
            
                        1)
                     
                     
                        2 straipsnio 1 dalies a, b ir c punktai pakeičiami taip:
                        
                                    „a)
                                 
                                 
                                    ne vėliau kaip per septynias kalendorines dienas nuo išstojimo dienos Jungtinė Karalystė bus raštu patvirtinusi Komisijai, kad ji, laikydamasi šiame reglamente nustatyto mokėjimo grafiko, eurais sumokės įnašo sumą, nurodytą 2018 m. gruodžio 12 d. priimtame Europos Sąjungos 2019 finansinių metų bendrajame biudžete (3) išdėstytos įplaukoms skirtos 2019 m. biudžeto dalies A dalies „Įvadas ir bendrojo biudžeto finansavimas“ 7 lentelės eilutėje „Jungtinė Karalystė“ ir skiltyje „Iš viso nuosavų išteklių“, atskaičius nuosavų išteklių sumą, kurią Jungtinė Karalystė suteikė 2019 finansiniams metams iki išstojimo dienos;
                                 
                              
                                    b)
                                 
                                 
                                    ne vėliau kaip per 20 kalendorinių dienų nuo išstojimo dienos Jungtinė Karalystė į Komisijos nurodytą sąskaitą bus atlikusi pirmą mokėjimą, kuris atitinka šios dalies antroje pastraipoje nurodytą įnašo dalį, padaugintą iš sveikų mėnesių nuo išstojimo dienos iki 2019 m. pabaigos skaičiaus ir mėnesių nuo pirmo mokėjimo mėnesio (neįskaitant to mėnesio) iki 2019 m. pabaigos skaičiaus skirtumo;
                                 
                              
                                    c)
                                 
                                 
                                    ne vėliau kaip per septynias kalendorines dienas nuo išstojimo dienos Jungtinė Karalystė bus raštu patvirtinusi Komisijai įsipareigojimą, kad ji toliau leis pagal taikytinas taisykles vykdyti viso programų ir veiksmų laikotarpio kontrolę ir atlikti auditą, ir“
                                 
                              
                  
                        (2)
                     
                     
                        3 straipsnio 1 dalies b punktas pakeičiamas taip:
                        
                                    „b)
                                 
                                 
                                    ne vėliau kaip per 30 kalendorinių dienų nuo išstojimo dienos Jungtinė Karalystė į Komisijos nurodytą sąskaitą bus sumokėjusi likusius mėnesinius įnašus, nurodytus 2 straipsnio 1 dalies antroje pastraipoje, ir“.
                                 
                              
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo dienos, einančios po dienos, kurią pagal ES sutarties 50 straipsnio 3 dalį Jungtinei Karalystei ir jos teritorijoje nustoja būti taikomos Sutartys.
            Tačiau šis reglamentas netaikomas, jei iki šio straipsnio antroje pastraipoje nurodytos dienos bus įsigaliojęs su Jungtine Karalyste pagal ES sutarties 50 straipsnio 2 dalį sudarytas susitarimas dėl išstojimo.
            Šis reglamentas privalomas visas ir tiesiogiai taikomas visose valstybėse narėse.
         
         
            Priimta Briuselyje 2019 m. spalio 10 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 189, 2019 7 15, p. 1.
         
            (2)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).
         
            (3)  Europos Sąjungos 2019 finansinių metų bendrojo biudžeto galutinis priėmimas (ES, Euratomas) 2019/333 (OL L 67, 2019 3 7, p. 1).